2006R1731 — DA — 01.01.2008 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 1731/2006

af 23. november 2006

om særlige gennemførelsesbestemmelser for eksportrestitutioner for visse former for oksekødkonserves







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød ( 1 ), særlig artikel 33, stk. 12, og ud fra følgende betragtninger: (1) Kommissionens forordning (EØF) nr. 2388/84 af 14. august 1984 om særlige gennemførelsesbestemmelser for eksportrestitutioner for visse former for oksekødkonserves ( 2 ) har fastsat betingelser for, at der kan ydes en særlig restitution for oksekødkonserves, der er henhørende under KN-kode 1602 50 31 og 1602 50 39, og som udføres til tredjelande. (2) Det er specielt fastsat, at nævnte konserves skal være fremstillet i henhold til den ordning, der er fastsat i artikel 4 i Rådets forordning (EØF) nr. 565/80 af 4. marts 1980 om forudbetaling af eksportrestitutioner for landbrugsprodukter ( 3 ). (3) Reglerne og betingelserne for gennemførelsen af forudbetalinger af eksportrestitutioner for produkter, der er forarbejdet i henhold til den ordning, der er fastsat i artikel 4 i forordning (EØF) nr. 565/80, er præciseret i afsnit II, kapitel 3, i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter ( 4 ). (4) De foranstaltninger, der er fastsat i forordning (EØF) nr. 565/80 samt de tilsvarende gennemførelsesbestemmelser i afsnit II, kapitel 3, i forordning (EF) nr. 800/1999 og forordning (EØF) nr. 2388/84 er blevet ophævet ved Kommissionens forordning (EF) nr. 1713/2006. (5) I øvrigt er det ligeledes fastsat, at nævnte konserves for at kunne nyde godt af en eksportrestitution skal være fremstillet af oksekød med oprindelse i Fællesskabet og indeholde en minimumsprocent oksekød (ikke slagtebiprodukter og fedt). (6) For at sikre at den eksportrestitutionsberettigede konserves udelukkende er fremstillet af oksekød, og at dette kød har oprindelse i Fællesskabet, er det væsentligt, at denne produktion holdes under toldmyndighedens kontrol i overensstemmelse med Rådets forordning (EØF) nr. 2913/92 af 12. oktober 1992 om indførelse af en EF-toldkodeks ( 5 ), og at denne betingelse skal være overholdt, for at restitutionen kan udbetales. (7) For at øge kontrollens gennemskuelighed og effektivitet, navnlig for den efterfølgende kontrol, bør de erhvervsdrivende registrere og ajourføre oplysninger, der kan gøre det muligt at følge oksekødets anvendelse til konservesproduktion på grundlag af konservesproduktionspartier. (8) Foranstaltningerne i denne forordning er i overensstemmelse med udtalelse fra Forvaltningskomitéen for Oksekød — ud fra følgende betragtninger: UDSTEDT FØLGENDE FORORDNING:







▼M1

Artikel 1

Anvendelsesområde

Udbetalingen af en eksportrestitution for konserves henhørende under KN-kode 1602 50 31 9125, 1602 50 31 9325, 1602 50 95 9125 og 1602 5095 9325 (i det følgende benævnt »konserves«) er undergivet betingelserne i nærværende forordning, jf. dog bestemmelserne i forordning (EF) nr. 800/1999.

▼B

Artikel 2

Almindelige betingelser

1. Der kan kun ydes eksportrestitution for konserves, som er fremstillet under toldmyndighedernes tilsyn og kontrol som defineret i artikel 4, nr. 13) og 14), i forordning (EØF) nr. 2913/92.

2. Produktion og udførsel skal finde sted i den periode, hvor eksportlicensen med forudfastsættelse af restitutionen er gyldig.

Artikel 3

Særlige betingelser i tilknytning til produktionen

1. Den erhvervsdrivende forelægger toldmyndigheden en angivelse, hvori han tilkendegiver at ville anbringe kødet under toldkontrol med henblik på at producere konserves og udføre den med restitution.

I denne angivelse anføres mængderne, identifikationen og arten af det kød, der skal anvendes som råvare, og oplagringsstedet.

Kødet frembydes i papkasser og mærkes, så det tydeligt kan identificeres og let kan forbindes med den medfølgende angivelse.

2. Når den i stk. 1 omhandlede angivelse er antaget, anbringes kødet og den tilsvarende forarbejdningsproces under toldkontrol. Denne kontrol er baseret på dokumentkontrol og fysisk kontrol, der kan gennemføres for kød ved dets anbringelse under ordningen, under opbevaringen eller under produktionens iværksættelse samt på tilsvarende dokumenter, navnlig dem, der omhandles i stk. 7 og 8.

Artikel 3 i Rådets forordning (EØF) nr. 386/90 ( 6 ) samt artikel 2, stk. 2, artikel 3, 4, 5 og 6, artikel 8, stk. 1 og 2, artikel 11, stk. 1, i) og bilag I til Kommissionens forordning (EF) nr. 2090/2002 ( 7 ) finder anvendelse med de fornødne ændringer.

3. Indtil det i stk. 1 omhandlede kød sættes i produktion, holdes det permanent adskilt fra alt andet oksekød.

4. Den erhvervsdrivende fører et særligt register over tilførslerne af oksekød til konservesproduktion.

5. Den erhvervsdrivende underretter toldmyndigheden om steder og datoer for konservesproduktionen og meddeler ligeledes mængderne, identifikationen og arten af det oksekød, der skal anvendes til dette formål.

6. Ved konservesproduktionen kan kun det i stk. 1 omhandlede kød forefindes i produktionslokalet.

7. For hvert produceret konservesparti fører de erhvervsdrivende et register, hvori anføres:

a) arten, identifikationen og mængderne af kød, der er anvendt som råvare, og

b) antallet, identifikationen, mængden og arten af den konserves, der er produceret af det kød.

De i litra b) omhandlede oplysninger anføres hver især på hver af de i artikel 3, stk. 1, omhandlede angivelser under toldkontrol.

I dette stykke forstås ved konservesparti al konserves, der er produceret sammen under praktisk talt samme omstændigheder.

8. På produktionsstedet opbevares de detaljerede opskrifter på de forskellige produktioner, for hvilke der ansøges om restitutioner under denne forordning. Disse dokumenter samt de i stk. 7 omhandlede registre opbevares af de erhvervsdrivende i mindst tre kalenderår efter produktionsåret. I påkommende tilfælde har toldmyndighederne adgang til disse dokumenter med henblik på kontrol.

9. Den producerede konserves forbliver under toldkontrol, indtil den forlader Fællesskabets toldområde eller er nået frem til en af de destinationer, der er fastsat i artikel 36 i forordning (EF) nr. 800/1999.

Artikel 4

Konservesens karakteristika

Konserves skal:

— være produceret af oksekød med oprindelse i Fællesskabet

— indeholde mindst 80 % oksekød (ikke slagtebiprodukter og fedt) og

— være fyldt på metaldåser med en enhedsvægt på højst 2 500 g nettovægt.

Navnet på den medlemsstat, hvor produktet er fremstillet, præges desuden tydeligt, ukodet og i relief på hver dåse på et af denne medlemsstats sprog.

Artikel 5

Supplerende kontrolforanstaltninger

Medlemsstaterne vedtager mere detaljerede foranstaltninger med henblik på kontrol af konservesproduktionen og underretter Kommissionen herom. De træffer specielt alle nødvendige foranstaltninger for at udelukke enhver mulighed for ombytning af de anvendte råvarer eller af de pågældende produkter.

Artikel 6

Udførselsformaliteter

1. Ved afslutningen af toldformaliteterne med henblik på udførsel af konserves anfører toldmyndigheden nummeret på angivelser omhandlet i artikel 3, stk. 1, på udførselsangivelser omhandlet i artikel 5 i forordning (EF) nr. 800/1999 samt mængderne og identifikationen af eksporteret konserves svarende til hver angivelse.

2. Efter afslutningen af toldformaliteterne med henblik på udførsel fremsendes angivelser omhandlet i artikel 3, stk. 1, udfyldt efter artikel 3, stk. 7, andet afsnit, og genparten af udførselsangivelser ad tjenstlig vej til det organ, der varetager udbetalingen af eksportrestitutioner.

Artikel 7

Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. januar 2007.

Denne forordning er bindende i alle enkeltheder og gælder umiddelbart i hver medlemsstat.